LIETUVOS BANKO VALDYBA

N U T A R I M A S

DĖL BENDRŲJŲ REIKALAVIMŲ LIETUVOS BANKUI PATEIKIAMIEMS DOKUMENTAMS, SUSIJUSIEMS SU LIETUVOS BANKO IŠDUODAMAIS LEIDIMAIS (LICENCIJOMIS)

2001 m. balandžio 12 d. Nr. 48

Vilnius

Vadovaudamasi Lietuvos Respublikos Lietuvos banko įstatymo 9 straipsniu, Lietuvos banko valdyba nutaria:

1. Patvirtinti Bendruosius reikalavimus Lietuvos bankui pateikiamiems dokumentams, susijusiems su Lietuvos banko išduodamais leidimais (licencijomis), (pridedama).

2. Iš dalies pakeisti Laikinąją leidimų užsienio bankams steigti filialus (skyrius) ir atstovybes Lietuvos Respublikoje išdavimo tvarką, patvirtintą Lietuvos banko valdybos 1996 m. spalio 31 d. nutarimu Nr. 303 (Žin., 1996, Nr. 111-2535):

2.1. Pakeisti 3 punktą ir jį išdėstyti taip:

„3. Lietuvos bankui pateikiami šioje tvarkoje nurodyti, taip pat papildomai pareikalauti dokumentai turi atitikti Lietuvos banko nustatytus bendruosius reikalavimus“.

2.2. 4, 5, 9, 13 punktus pripažinti netekusiais galios.

3. Iš dalies pakeisti Banko licencijų komerciniams bankams išdavimo ir atšaukimo taisyklių, patvirtintų Lietuvos banko valdybos 1996 m. rugpjūčio 1 d. nutarimu Nr. 216 (Žin., 1996, Nr. 77-1855), 13 punktą ir jį išdėstyti taip:

„13. Lietuvos bankui pateikiami šiose taisyklėse nurodyti, taip pat papildomai pareikalauti dokumentai turi atitikti Lietuvos banko nustatytus bendruosius reikalavimus“.

4. Iš dalies pakeisti Lietuvos banko leidimų įsigyti ar (ir) valdyti komercinio banko akcijų paketus išdavimo taisyklių, patvirtintų Lietuvos banko valdybos 1997 m. birželio 26 d. nutarimu Nr. 144 (Žin., 1997, Nr. 68-1718; 1999, Nr. 27-790), 14 punktą ir jį išdėstyti taip:

„14. Lietuvos bankui pateikiami šiose taisyklėse nurodyti, taip pat papildomai pareikalauti dokumentai turi atitikti Lietuvos banko nustatytus bendruosius reikalavimus“.

5. Iš dalies pakeisti Operacijų užsienio valiuta vykdymo Lietuvos bankuose tvarkos, patvirtintos Lietuvos banko valdybos 1993 m. liepos 29 d. nutarimu Nr. 22 (Žin., 1993, Nr. 35-810), 2.3 punktą ir jį išdėstyti taip:

„2.3. Lietuvos bankui pateikiami šioje tvarkoje nurodyti, taip pat papildomai pareikalauti dokumentai turi atitikti Lietuvos banko nustatytus bendruosius reikalavimus“.

6. Iš dalies pakeisti Leidimų kredito unijoms atlikti operacijas užsienio valiuta išdavimo, operacijų užsienio valiuta apskaitos ir įrašymo ataskaitose tvarkos, patvirtintos Lietuvos banko valdybos 1998 m. kovo 26 d. nutarimu Nr. 55 (Žin., 1998, Nr. 38-1029), 8 punktą ir jį išdėstyti taip:

„8. Lietuvos bankui pateikiami šioje tvarkoje nurodyti, taip pat papildomai pareikalauti dokumentai turi atitikti Lietuvos banko nustatytus bendruosius reikalavimus“.

PIRMININKAS	R. ŠARKINAS

PATVIRTINTA

Lietuvos banko valdybos

2001 m. balandžio 12 d.

nutarimu Nr. 48

BENDRIEJI REIKALAVIMAI LIETUVOS BANKUI PATEIKIAMIEMS DOKUMENTAMS, SUSIJUSIEMS SU LIETUVOS BANKO IŠDUODAMAIS LEIDIMAIS (LICENCIJOMIS)

1. Šis dokumentas nustato bendruosius reikalavimus pateikiamiems dokumentams, kai į Lietuvos banką kreipiamasi su prašymu dėl:

1.1. banko licencijos išdavimo;

1.2. leidimo įsigyti banko akcijų paketą;

1.3. leidimo steigti banko filialą (skyrių) ar atstovybę Lietuvos Respublikoje ar užsienyje;

1.4. leidimo steigti užsienio banko filialą (skyrių) ar atstovybę Lietuvos Respublikoje ir veiklai;

1.5. leidimo didinti banko akcinį kapitalą, kai bankas yra nemokus (išskyrus atvejus, kai bankui iškelta bankroto byla);

1.6. išankstinio leidimo sumažinti banko pagrindinį kapitalą iki Lietuvos banko nustatyto minimalaus pagrindinio kapitalo dydžio;

1.7. leidimo įregistruoti banko statuto (įstatų), jo filialo (skyriaus) ir atstovybių nuostatų bei užsienio banko filialo (skyriaus) ir atstovybių nuostatų pakeitimus;

1.8. sutikimo reorganizuoti banką;

1.9. leidimo likviduotis ir banko licencijos atšaukimo, kai bankas priima sprendimą likviduotis;

1.10. pritarimo pripažinti banką bankrutavusiu ir pradėti jo likvidavimo procedūrą;

1.11. leidimo pripažinti banko gautą paskolą subordinuota;

1.12. licencijos verstis kredito unijos veikla išdavimo;

1.13. leidimo kredito unijoms atlikti operacijas užsienio valiuta išdavimo;

1.14. leidimo steigti Centrinę kredito uniją;

1.15. licencijos Centrinės kredito unijos veiklai išdavimo;

1.16. leidimo įregistruoti kredito unijos ar Centrinės kredito unijos įstatų pakeitimus;

1.17. leidimo reorganizuoti Centrinę kredito uniją;

1.18. leidimo likviduoti Centrinę kredito uniją;

1.19. leidimo Centrinei kredito unijai inicijuoti bankroto procedūrą;

1.20. leidimo steigti Centrinės kredito unijos skyrius, atstovybes ar kitus padalinius, neturinčius juridinio asmens teisių ir esančius kitoje, negu yra Centrinės kredito unijos buveinės adresas, Lietuvos Respublikos vietoje;

1.21. leidimo sustabdyti visas ar dalį Centrinės kredito unijos operacijų, kurioms atlikti išduodama licencija, arba perleisti teises atlikti šias operacijas kitiems asmenims;

1.22. leidimo eiti Centrinės kredito unijos vadovų, kuriems rinkti ar skirti privalo būti gautas priežiūros institucijos leidimas, pareigas išdavimo;

1.23. Centrinės kredito unijos pagrindinio kapitalo įregistravimo ar išankstinio leidimo sumažinti pagrindinį Centrinės kredito unijos kapitalą.

2. Šių reikalavimų 1 punkte nurodytais atvejais Lietuvos bankui pateikiamas prašymas turi būti pasirašytas įgalioto fizinio asmens. Prie parašo įskaitomai turi būti parašyta pasirašiusio fizinio asmens vardas ir pavardė. Kai į Lietuvos banką kreipiasi įmonės, įstaigos ir organizacijos, nurodomos ir pasirašiusio fizinio asmens pareigos.

3. Lietuvos bankui su prašymu pateikiami dokumentų originalai arba notaro patvirtinti jų nuorašai. Jeigu su prašymu pateikiami Lietuvos Respublikos įmonių rejestre įregistruotų kredito įstaigų ar jų padalinių surašyti dokumentai, šių dokumentų nuorašai gali būti patvirtinti pačios kredito įstaigos.

4. Nesvarbu, ar kartu su prašymu pateikiami dokumentų originalai ar jų nuorašai, turi būti aiškiai įskaitoma, kas pasirašė kartu su prašymu pateiktus dokumentus. Negali būti pateikiami dokumentai, iš kurių negalima nustatyti asmenų, atsakingų už jų turinį, bei jų pareigų. Šiuose reikalavimuose atsakingais už dokumentų turinį asmenimis laikomi asmenys, pasirašę pateiktus dokumentus.

5. Užsienio valstybėse surašyti ir (ar) išduoti dokumentai pateikiami prieš tai juos legalizavus teisės aktų nustatyta tvarka ir atvejais, išskyrus dokumentus, surašytus ir (ar) išduotus užsienio valstybėse, prisijungusiose prie 1961 m. spalio 5 d. Hagos konvencijos „Dėl užsienio valstybėse išduotų dokumentų legalizavimo panaikinimo“, turinčius tvirtinimo žymą „APOSTILLE“. Taip pat nelegalizuojami dokumentai, išduoti valstybėse, su kuriomis pasirašytos ir įsigaliojusios tarptautinės Lietuvos Respublikos ir užsienio valstybės sutartys dėl teisinės pagalbos ir teisinių santykių civilinėse, šeimos ir baudžiamosiose bylose.

6. Prašymas ir kiti su prašymu pateikiami dokumentai Lietuvos bankui privalo būti pateikiami lietuvių kalba. Prašymas ir (ar) kiti prie prašymo pridėti dokumentai, surašyti užsienio kalba, pateikiami kartu su jų vertimais į lietuvių kalbą. Dokumentų vertimo į lietuvių kalbą tikrumas turi būti liudytas notaro arba patvirtintas vertėjo. Jeigu vertimo tikrumą patvirtina vertėjas, jo parašo ant vertimo tikrumas turi būti liudytas notaro.

7. Prašymas ir kartu su prašymu pateikiami dokumentai turi būti tvarkingi (lapai nesuplėšyti, nesuglamžyti ir pan.).

8. Pateikiami dokumentai turi būti susegti taip, kad juos būtų galima lengvai perversti, atskirti ir vėl sujungti.

9. Prašymas ir kartu su prašymu pateikiami dokumentai turi būti išspausdinti rašomąja mašinėle, kompiuteriu arba surašyti ranka aiškiai įskaitomomis raidėmis. Juose neturi būti taisymų, užrašų ir braukymų.

10. Lietuvos bankui prašymą ir kitus dokumentus pateikiantys asmenys turi užtikrinti, kad pas juos lieka dokumentai ar jų nuorašai, atitinkantys Lietuvos bankui pateiktus dokumentus ar jų nuorašus.

11. Lietuvos bankui kartu su prašymu pateikiami dokumentai gali būti sugrąžinti pateikėjui (išskyrus 13 punkte nurodytu atveju), jeigu:

11.1. to pageidauja pats pateikėjas;

11.2. dokumentai įforminti nesilaikant įstatymų ir kitų teisės aktų bei šių reikalavimų;

11.3. pateikti ne visi dokumentai, taip pat ir papildomai pareikalauti, reikalingi sprendimui priimti;

11.4. kitais atvejais, kai dokumentuose pateikiama nepakankama ar neteisinga informacija ir dėl to negalima nagrinėti prašymo.

12. Dokumentai 11 punkte nurodytais atvejais grąžinami remiantis Lietuvos banko Kredito įstaigų priežiūros departamento direktoriaus potvarkiu, kuriame nurodomos dokumentų grąžinimo priežastys. Jei būtina, sprendime dėl dokumentų grąžinimo gali būti nurodyta padaryti vieno, kelių ar visų grąžinamų dokumentų nuorašus, kurie patvirtinami Lietuvos banko darbuotojų, turinčių tam suteiktus įgaliojimus.

13. Šių reikalavimų 1 punkte nurodyti prašymai ir kartu pateikti dokumentai negrąžinami, jeigu yra priimtas Lietuvos banko teigiamas ar neigiamas sprendimas prašyme išdėstytu klausimu.

14. Lietuvos bankas turi teisę nustatyti kitokius ar papildomus reikalavimus Lietuvos bankui pateikiamiems dokumentams, negu nurodyta šiame dokumente. Kitokie ar papildomi reikalavimai gali būti nustatomi:

14.1. Lietuvos banko teisės aktuose, kuriuose nustatomos šio nutarimo 1 punkte nurodytų leidimų (licencijų) išdavimo tvarkos;

14.2. Lietuvos banko raštuose, kuriuose Lietuvos bankas reikalauja papildomai pateikti dokumentus, reikalingus sprendimui dėl leidimų (licencijų), nurodytų šio nutarimo 1 punkte, išdavimo priimti.

15. Lietuvos bankui išdavus leidimus, nurodytus šios tvarkos 1.1, 1.3, 1.4, 1.7, 1.12, 1.14, 1.16 ir 1.20 punktuose, ant kredito įstaigos, jos filialo (skyriaus) ar atstovybės statuto, įstatų ar nuostatų, jeigu jie nurodyti teisės aktuose, bei ant jų pakeitimų kiekvieno lapo uždedamas specialus antspaudas su žodžiais „Lietuvos bankas. Kredito įstaigų priežiūros departamentas. Leidimas (licencija) išduotas“.

________________